《重过白马市见刈稻已了偶作述怀》
清代·郭昆焘

磨牛陈迹几经过，瞥眼韶华叹逝波。世路栖皇同夏热，客中情绪觉秋多。

不堪时事忧饥馑，已分浮生老薜萝。且喜田园无恙在，筑场稍稍见登禾。

作者简介：（1823—1882）清湖南湘阴人，原名先梓，字仲毅，号意城，晚号樗叟。郭嵩焘弟。道光二十四年举人。会试两次下第，遂绝意科举。咸丰间参湘抚张亮基、骆秉章等幕府，文檄函牍，调发兵食，均能应机立办，因荐进内阁中书四品京堂。有《云卧山庄诗文集》、《说文经字正谊》。